Document ID: 31999R0149

Padomes Regula (EK) Nr. 149/1999
(1999. gada 19. janvāris),
ar kuru groza Regulu (EK) Nr. 2027/95, ar ko izveido zvejas intensitātes vadības sistēmu attiecībā uz noteiktiem Kopienas zvejas apgabaliem un resursiem
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 1992. gada 20. decembra Regulu (EEK) Nr. 3760/92, ar ko izveido Kopienas sistēmu zvejniecībai un akvakultūrai [1], un jo īpaši tās 8. panta 4. punktu,
ņemot vērā Komisijas priekšlikumu,
tā kā Padomes 1995. gada 27. marta Regulā (EK) Nr. 685/95 par zvejas intensitātes vadību attiecībā uz noteiktiem Kopienas zvejas apgabaliem un resursiem [2] paredzēti zvejas intensitātes vadības sistēmas ieviešanas kritēriji un procedūras ICES V b, VI, VII, VIII, IX un X zonā un CECAF apgabalos 34.1.1, 34.1.2 un 34.2.0;
tā kā ar Regulu (EK) Nr. 2027/95 [3] ir izveidota zvejas intensitātes vadības sistēma attiecībā uz noteiktiem Kopienas zvejas apgabaliem un resursiem, kā arī gada maksimālo zvejas intensitāti katrai dalībvalstij un katrai zvejas vietai, pamatojoties uz informāciju, ko nosūta dalībvalstis;
tā kā brīdī, kad pieņēma Regulu (EK) Nr. 2027/95, Dānija izteica viedokli, ka pret rūpniecisko zveju jāattiecas tāpat, kā pret pelaģisko zveju, un tādēļ nenosūtīja Komisijai savu zvejas intensitātes novērtējumu, kas bija prasīts attiecībā uz šiem kuģiem;
tā kā rūpnieciskā zveja, ar ko nodarbojas Dānija, ir vērsta uz pelaģisko un bentisko zivju sugām, jo īpaši Esmarka mencām un tūbīšu dzimtas zivīm;
tā kā tādēļ, pamatojoties uz informāciju, kas nosūtīta pēc Dānijas pieprasījuma 1997. gada 22. jūlijā, un saskaņā ar kritērijiem, kas noteikti Regulā (EK) Nr. 2027/95, ir jākoriģē Dānijas maksimālā zvejas intensitāte, ņemot vērā šo bentisko sugu zivju rūpniecisko zveju;
tā kā tādēļ jāgroza Regula (EK) Nr. 2027/95,
IR PIEŅĒMUSI ŠO REGULU.
1. pants
To Regulas (EK) Nr. 2027/95 pielikuma daļu, kas attiecas uz gada maksimālo zvejas intensitāti Dānijas Karalistei ar velkama tipa zvejas rīkiem un fiksētiem zvejas rīkiem attiecībā uz bentisko zivju sugām, aizstāj ar šīs regulas pielikumu.
2. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1999. gada 19. janvārī

Labels: 18
6